Kry ’n ander bak en vier fees | Netwerk24
Kry ’n ander bak en vier fees
Deur Hannes Noëth 12 Desember 2018 06:00
My ouma het ’n bak van die fynste kristalglas gehad. Pragtig. Ek sien nog hoe dit in haar hande geblink het. Met elke Kersete en spesiale geleentheid het ons geweet – dit is tyd vir die kristalbak. Sy het dit self gewas, self gebêre.
Een jaar, een Kersfees, het dié bekende geval. In een oomblik het die pragtige fyn kristal geval, fyn en flenters gebreek. Ek en die nefies was verstom, geskok. Ons het nie gedink dit kan ooit gebeur nie. Die verlies van hierdie bekende was vir ons te veel.
Ouma se mooi hart en krag het daardie dag die gebreekte bak oortref. Dit terwyl sy daardie bak die liefste gehad het.
“Kom nou julle, daar gaan in jul lewe baie bakke breek. Julle kan nou hier tussen die glasstukke staan, of julle kan saam met my in feesvreugde kom deel. Daar is ’n tyd vir elke saak. ’n Tyd vir ons om die bak te gebruik, ’n tyd wat dit breek, ’n tyd wat ons onthou wat ons gehad het. Ons kan die stukkies glas onthou, of die vreugde wat die bak verskaf het. Ek kies om die bak te onthou en die flenters te vergeet. Natuurlik was ek lief vir die bak, maar die vreugde van julle om die bak is veel meer. Gaan haal ’n ander bak en laat ons feesvier.”
Ná 35 jaar, elke Kersfees, onthou ek steeds die bak en vir Ouma. En haar woorde: Kom, kyk terug, onthou die mooi, vergeet die glasstukkies. Rou oor wat jy wil rou, maar gaan haal ’n ander bak en begin oor. Die nuwe jaar lê voor.